钦定古今图书集成/明伦汇编/闺媛典/第115卷 > 林烈女哀辞 林燫
## 钦定古今图书集成/明伦汇编/闺媛典/第115卷 > 林烈女哀辞 林燫

“兰生兮葳蕤，沐芳馨兮为谁施？指苍天以为正兮，矢
肝胆而陈词。曰余未见君子兮，心既许而不移。之死
匪他兮，幸父母焉听之。躬自悼兮，遂余志。夫何女弟
之婵娟兮，友因心而独至。羌日夜其唁余兮，忘寝食
与劳瘁。彼鹡鸽之在原兮，痛婉娈之永弃。余既悲余
命之不辰兮，又重之以惨伤。”涕阑干而横流兮，魂恍
恍而飞扬。掩浮云而上征兮，求灵修于帝傍。过宋都
兮吊伯姬，航淇水兮讯共姜。历九疑之巑岏兮，谒帝
女而浮湘。形蘧蘧而不可化兮，又难以假翼于凤凰。
“吁嗟父母养我不卒兮，不如无生。”览《女图》以自镜兮，
吾慕夫古人之有行。虽归骨于山麓兮，惟皇穹照余
之精诚。千秋兮万祀，仰安节兮垂令名。